Kommissionens afgørelse

af 14. august 2003

om overdragelse til gennemførelseskontorer af forvaltningen af støtten til førtiltrædelsesforanstaltninger inden for landbrug og udvikling af landdistrikter i Den Slovakiske Republik i førtiltrædelsesperioden

(2003/615/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/89(1), særlig artikel 12, stk. 2, og

ud fra følgende betragtninger:

(1) Det særlige tiltrædelsesprogram for landbrug og udvikling af landdistrikter i Den Slovakiske Republik (i det følgende benævnt "Sapard") blev godkendt ved Kommissionens afgørelse af 17. november 2000(2) og ændret ved Kommissionens afgørelse af 5. marts 2002, 31. juli 2002 og 20. marts 2003 i overensstemmelse med artikel 4, stk. 5, i Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(3), senest ændret ved forordning (EF) nr. 696/2003(4).

(2) Den slovakiske regering og Kommissionen, der handler på Fællesskabets vegne, undertegnede den 26. marts 2001 den flerårige finansieringsaftale om de tekniske, juridiske og administrative regler for gennemførelsen af Sapard, ændret ved den årlige finansieringsaftale for 2001, der blev undertegnet den 11. september 2002. Ændringen trådte i kraft, efter at begge parter havde ratificeret den 4. november 2002.

(3) De slovakiske myndigheder har udpeget et Sapard-kontor til at gennemføre nogle af de foranstaltninger, der er fastsat i Sapard. Finansministeriet, Den nationale fond, er blevet udpeget til varetage de finansielle funktioner, der skal udføres i forbindelse med gennemførelsen af Sapard.

(4) På grundlag af en analyse af forvaltningskapaciteten for de nationale og sektorspecifikke programmer/projekter samt finanskontrolprocedurerne og -strukturerne vedrørende offentlige finanser som fastsat i artikel 12, stk. 2, i forordning (EF) nr. 1266/1999 i de enkelte tilfælde vedtog Kommissionen beslutning 2002/299/EF af 15. april 2002 om overdragelse til gennemførelseskontorer af forvaltningen af førtiltrædelsesforanstaltninger inden for landbrug og udvikling af landdistrikter i Den Slovakiske Republik i førtiltrædelsesperioden(5) med hensyn til visse foranstaltninger under Sapard.

(5) Kommissionen har siden foretaget en yderligere analyse efter artikel 12, stk. 2, i forordning (EF) nr. 1266/1999 med hensyn til foranstaltning 3 "Oprettelse af producentgrupper", 4b "Diversificering af aktiviteter i landdistrikter", 6 "Landbrugsproduktionsmetoder der tager sigte på at beskytte miljøet og bevare landskaber", 8 "Udvikling af menneskelige ressourcer" og 9 "Teknisk bistand" som fastsat i Sapard. Kommissionen mener, at Den Slovakiske Republik også med hensyn til disse foranstaltninger opfylder artikel 4, 5 og 6 i og bilaget til Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(6), senest ændret ved forordning (EF) nr. 188/2003(7), og minimumsbetingelserne i bilaget til forordning (EF) nr. 1266/1999.

(6) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør med hensyn til foranstaltning 3, 4b, 6, 8 og 9 overlades til Sapard-kontoret og Finansministeriet, Den nationale fond, i Den Slovakiske Republik at forvalte støtten decentralt.

(7) Da Kommissionens kontrol af foranstaltning 3, 4b, 6, 8 og 9 er baseret på et system, der endnu ikke er fuldt operationelt med hensyn til alle relevante elementer, er det hensigtsmæssigt foreløbigt at overlade forvaltningen af Sapard til Sapard-kontoret og Finansministeriet, Den nationale fond, i henhold til artikel 3, stk. 2, i forordning (EF) nr. 2222/2000.

(8) Overdragelse af forvaltningen af Sapard kan først overvejes, efter at yderligere kontrol for at sikre, at systemet fungerer tilfredsstillende, er foretaget, og efter at eventuelle henstillinger, som Kommissionen måtte afgive om overdragelse af forvaltningen af støtte til Sapard-kontoret og Finansministeriet, Den nationale fond, er fulgt.

(9) Ifølge artikel 9, stk. 1, andet led, i forordning (EF) nr. 2222/2000 kan udgifterne til gennemførligheds- og dermed forbundne undersøgelser og teknisk bistand, som modtageren afholder inden datoen for vedtagelse af Kommissionens afgørelse om overdragelse af forvaltningen, refunderes. Den dato, fra hvilken sådanne udgifter kan refunderes, bør derfor fastsættes -

TRUFFET FØLGENDE AFGØRELSE:

Artikel 1

Kravet om, at Kommissionen på forhånd skal godkende Den Slovakiske Republiks udvælgelse af projekter og indgåelse af kontrakter som fastsat i artikel 12, stk. 1, i forordning (EF) nr. 1266/1999 for foranstaltning 3, 4b, 6, 8 og 9, fraviges hermed.

Artikel 2

Forvaltningen af Sapard overdrages foreløbigt til:

1) Den Slovakiske Republiks Sapard-kontor, Dobrovicova 12, 81 266 Bratislava, for gennemførelse af Sapard-foranstaltning 3, 4b, 6, 8 og 9 som fastsat i det program for landbrug og udvikling af landdistrikter, der blev godkendt ved Kommissionens afgørelse af 17. november 2000, og

2) Finansministeriet, Den nationale fond, Stefanovicova 5, 81 782 Bratislava, som skal varetage de finansielle funktioner, der skal udføres i forbindelse med gennemførelsen af Sapard-foranstaltning 3, 4b, 6, 8 og 9 for Den Slovakiske Republik.

Artikel 3

EF medfinansierer kun udgifter i henhold til denne afgørelse, hvis de er afholdt af modtagerne fra datoen for vedtagelse af denne afgørelse, eller hvis senere, fra datoen for indgåelse af det instrument, der udpeger dem til at være modtagere af det pågældende projekt, bortset fra gennemførligheds- og dermed forbundne undersøgelser og teknisk bistand, hvor denne dato sættes til at være den 15. april 2002, såfremt Sapard-kontoret i intet tilfælde har udbetalt støtten før datoen for vedtagelse af denne afgørelse.

Udfærdiget i Bruxelles, den 14. august 2003.

På Kommissionens vegne

Franz Fischler

Medlem af Kommissionen

(1) EFT L 161 af 26.6.1999, s. 68.

(2) K(2000) 3327 endelig.

(3) EFT L 161 af 26.6.1999, s. 87.

(4) EUT L 99 af 17.4.2003, s. 24.

(5) EFT L 102 af 18.4.2002, s. 34.

(6) EFT L 253 af 7.10.2000, s. 5.

(7) EUT L 27 af 1.2.2003, s. 14.